Magdalena Zawisza-Kiezgajllo

Magdalena Zawisza-Kiezgajllo (Varsovia, 1861eko uztailaren 8a – Friburgo, 1945eko urtarrilaren 6a), Magdalena Radziwiłł printzesa bezala ere ezaguna, poloniar-lituaniar jatorriko bielorrusiar noblea, aktibista nazionala eta filantropo katoliko domingotar hirugarrendarra izan zen.

 Bizitza 
Magdalena (Maria Eva Magdalena Josefa Elisabet Apolonia Katalina) 1861eko uztailaren 8an jaio zen Varsovian, Polonian, Jan Kazimierz Zawisza-Kiezgajłło kondearen eta Maria Kwilecka kondesaren alaba. Ahizpa zaharrago bat zuen, Maria Eva kondesa, Michał Piotr Radziwiłł printzearekin ezkondu zena. Hezkuntza ona jaso zuen etxean, irakasle pribatuengandik. Aita 1887an hil ondoren, fortuna handia jaso zuen oinordetzan, Bielorrusiako eta Poloniako etxalde batzuk barne.

Bere bizitzan zehar eta bere fortunarekin hainbat gizarte-kausa babestu zituen eta Bielorrusiako bizitza politiko eta kulturalean parte hartu zuten pertsona asko ezagutu zituen, hala nola Lutskevitx anaiak, Naxa Niva (1906-1915) astekariaren editoreak; Raman Skirmunt funtzionario eta politikaria, Hirugarren Dumako kidea (1910-1911) eta Bielorrusiako Herri Batzordeko presidentea (1915-1917) eta Edvard Vainilovitx politikaria, besteak beste. Maksim Bahdanovitxi, Maksim Haretskiri, Jakub Kolasi eta Anton Levitskiri ere lagundu zien haien lehen liburuak argitaratzen.

Bere ongintzazko lanen bidez, Vilniusko Unibertsitatea finantzatzen lagundu zuen, baita Kukhtsitxy herriko eskolaren, 1923an marianistek ireki zuten Druiako ​​komentuaren eta bigarren hezkuntzako eskolaren, Vilniusko apaizgaitegiaren eta Londresko lituaniar komunitatearen San Kasimiro elizaren eraikuntza ere.

Oso aktibo aritu zen Minsken Lehen Mundu Gerrako biktimei laguntzen. Erromako bizantziar errituko apaizgaitegia finantzatu zuen. Varsovian eliza bat eta Minskeko umezurztegiak eta haurrentzako etxeak eraikitzeko funtsak eman zituen, eta 1.009 liburu eman zizkion Lituaniako Zientzia Elkarteari. 1930ean, Lituaniako Gediminas Duke Handiaren Ordena eman zioten.

Sobietar erregimenaren eraginez bere ondasun guztiak galdu zituen eta, hondatuta, 1932an Friburgora (Suitza) joan zen bizitzera, non komentu batean sartu zen domingotar hirugarrendar gisa. 1945eko urtarrilaren 6an hil zen Friburgon. Bere errautsak 2018an hobiratu zituzten Minskeko San Simon eta Santa Helena elizan, zeremonia publiko batean.

 Familia 
1882ko apirilean, Luis Josef (Ludwik Józef) Krasiński kondearekin ezkondu zen, bera baino 27 urte zaharragoa zena, eta 1883an alaba bat izan zuen, Maria Luisa (Maria Ludwika) Krasińska kondesa. Senarra hil ondoren, Kukhtsitxyn bizi izan zen, Minsketik gertu. 1904an Wentzeslao Nikolas (Wacław Mikołaj) Radziwiłł printzea ezagutu zuen. Bera baino 19 urte gazteagoa zen, eta Londresen ezkondu ziren 1906ko martxoaren 30ean. 1914an alargundu zen bigarrenez.

 Erreferentziak 

 Kanpo estekak 

Kategoria:Varsoviarrak
Kategoria:Poloniako noblezia
Kategoria:Bielorrusiako aktibistak
Kategoria:Emakume aktibistak
Kategoria:Emakume filantropoak
Kategoria:Mezenasak
Kategoria:Poloniako katolikoak
Kategoria:Bielorrusiako katolikoak
Kategoria:Domingotarrak